
Visitasforedrag ved bispevisitasen i Valle og Hylestad og Bykle sokn uke 37 2026


Kjære menighet! 
Nåde være med dere og fred fra Gud vår Far og Herren Jesus Kristus. 


Det har vært godt og meningsfylt å være sammen med dere her i Valle og Hylestad sokn, og i Bykle sokn under denne visitasen. Det har vært mange fine møter med mennesker i alle aldre; og mange gode samtaler om tro, håp og hverdagsliv. Jeg sitter igjen med et sterkt inntrykk av et lokalmiljø preget av ansvar, engasjement og tilhørighet. Jeg er dypt takknemlig for alt som skjer her, for alle som finner sin plass i menighetene, og for at dere har som mål å vekke og nære det kristelige liv i Valle og Bykle kommuner!

Vi har vært igjennom et innholdsrikt og spennende visitasprogram. Dere har latt meg få se menighetene slik de er – ikke bare i planer og dokumenter, men i levd liv, i praksis og i relasjoner.
Visitasen skulle vært tirsdag, onsdag, torsdag og i dag, men ting ble litt annerledes da jeg ble invitert til å delta i kong Hans Majestet Kong Haralds begravelse.
Det var mye som måtte endres underveis da det ble klart, og jeg er svært imponert over hvordan både ansatte og frivillige har stått på og klart å justere programmet underveis.


Det ligger mye planlegging bak en visitasuke. Prost Rune Stormark har vært prosjektleder for visitasen, og sammen med ansatte og sokneråd ble det laget et variert program. Menigheten leverte en svært god visitasmelding før visitasen, og det er første gang jeg har fått en visitasmelding som omhandler to sokn i to nabokommuner. Det gjorde det ekstra spennende å lese, og sier noe om hvordan dere ønsker å samarbeide. Jeg anbefaler alle å lese denne rapporten! Dere har også laget et fint program som viser mye av bredden i menighetslivet og kontaktpunktene dere har ut i lokalsamfunnene.

Tirsdag startet med gjennomgang av visitasprogrammet sammen med stab og representanter fra soknerådene. Det er alltid nyttig med en slik felles gjennomgang, slik at vi får avklart praktiske detaljer. Jeg ble blant annet møtt av to kirkeverger som stilte i bunad, og en prest med Setesdalskofte, og opplevde en god tone rundt bordet. En god start på uka!

Etter oppstartsmøtet gikk turen til sauebonde Tor Espen Helle på Helle der jeg både fikk høre Sigrid Jore fremføre «Den ville sauen» fra stabburstrappa, og et veldig interessant foredrag om arbeidet med spælsau som Helle driver. Dette var lærerikt!

Fra Helle gikk ferden til Valle ungdomskule, der jeg opplevde usedvanlig høflige elever. De var godt forberedt og hadde mange spørsmål. Jeg skulle ønske dere som er her i dag og som er foreldre hadde fått et lite innblikk i de gode spørsmålene som ungdommene stiller. Ofte stiller de mye bedre og dypere spørsmål enn voksne gjør!
Det ble et veldig fint besøk, og med spørsmål som jeg ikke kommer til å glemme.

Jeg møter alltid kommunens ledelse når jeg er på visitas, og i Valle møtte jeg både kommunedirektør, ordfører og flere fra kommunens ledelse. Jeg merket meg at de fremmøtte hadde lest visitasmeldingen, og vi hadde en god og nyttig prat om hvilke utfordringer kommunen står overfor, om det gode samarbeidet mellom kirke og kommune – og jeg utfordret kommunen på å huske på kirka som en ressurs, og skrive oss inn i planene sine.

Jeg fikk også se den flotte stavkyrkja som er utstilt på rådhuset, og fikk møte gruppa som står bak planene med å få reist ei stavkirke i naturlig størrelse på Rysstad. Det var artig å få se denne modellen som jeg har hørt så mye om, og høre hvordan de har jobbet for å få det til – med blant annet stavkirkene Borgund og Hopperstad som inspirasjon.

I Valle har dere jobbet lenge og godt med prosjektet minnelund, og soknepresten gav meg en nyttig innføring i arbeidet med dette. Minnelunder er etterspurt, og vil bli mer og mer viktig fremover.

Når jeg er på visitas, er det viktig for meg å møte ledere fra andre kirkesamfunn i området, og snakke om hva man kan være felles om, - som er det meste. Vi står sterkere når vi står sammen, på tross av uenigheter. Slik har det alltid vært i kirken.
Det var fint å møte representanter fra litt ulike sammenhenger, også fra Bykle. Det var også godt at vi sammen kunne avslutte møtet vårt med å be den bønnen som Jesus lærte oss: Fader Vår.
Middag med soknerådet er en viktig tradisjon når biskopen er på besøk. På Bergtun fikk vi en hyggelig stund, der latteren satt løst – og der det var merkbart at dere har god vilje til å få til ting sammen. Jeg skal her hverken nevne hvem som hadde glemt det og kom litt seint, eller hvem som tok ansvar for at ikke noe mat gikk til spille …

Det var heldigvis kort vei fra Bergtun til Kyrkjestoga, der det var planlagt kulturkveld. Helt fullt og vel så det var det, med folk i alle aldre. Programmet var planlagt og satt sammen av den flinke organisten dere har, og her var det leikarring, sang og variert musikk fra kulturskolen, og basar til inntekt for misjonsprosjektet dere har til Stefanusbarna - og enda mer. Ja, og selvsagt; et ikke så rent lite kakebord!

Kvelden var ikke slutt selv om det var mørkt ute. Soknerådet i Bykle var fleksible og tok turen til Valle, slik at jeg fikk et fint møte med dem, der de satte ord på hva de er opptatt av.

For min del gikk ferden videre til Oslo etterpå, og det ble derfor en pause i visitasen. Det er ikke visitas når ikke biskopen er til stede, men jeg har hørt rykter om at det var en veldig fin kveld med «Salmar og song» i Bykle kyrkje onsdag, og at det er annonsert en ny fin kveld i november. Kongens gravferd ble vist på storskjerm i Bykle kyrkje.

Torsdag startet i Bykle på Hovedstøylen med noe jeg aldri har vært med på, og som jeg hadde gledet meg til: Det var satt av tid til «kirkevergens frokost», og kirkevergen hadde invitert noen av kirkas samarbeidspartnere. Dette var en fin måte å synliggjøre at kirka ikke kan stå alene, men er en del av det samfunnet den befinner seg i.
Som tidligere nevnt møter jeg alltid kommunens ledelse når jeg er på visitas, og med to sokn i hver sin kommune stod også et møte med Bykle kommuneledelse på programmet. Vanligvis møter jeg både kommunedirektør og ordfører med flere, men denne gangen ble det bare ordfører Hans Blattmann – som til gjengjeld både var med på kirkevergens frokost, og et eget møte etterpå. Det ble også her en prat om hva kommunen er opptatt av, og hvordan kirka kan regnes med i kommunens planer. Kirka har mye å bidra med når det gjelder kultur, frivillighet, sorgarbeid, barne- og ungdomsarbeid, beredskapsarbeid og mye annet.

To skoler fikk jeg besøke på Hovden; Fjellgardane barneskule og Hovden skigymnas. På barneskolen var det både fremføring av Bli me-dansen, elever som fortalte om hva de gjør – og masse spørsmål til meg om alt fra favoritt kjæledyr til kappa jeg har på meg.
På Hovden skigymnas imponerte to av elevene med sine kunster på den nye trampolina ute, og så ble det en liten prat med noen fra staben om arbeidet de gjør på skolen. Vi kunne ha snakket sammen mye lenger, men jeg måtte videre.
Jeg fikk besøke gjenbruksbutikken som jeg har hørt mye om, og dette er et arbeid der dere viser viktigheten av å samarbeide! Her er flere aktører gått sammen om å få til dette viktige arbeidet, som på en fin måte involverer frivillighet, diakoni, bærekraft – og sikkert enda mer!
Praten om dette fikk fortsette under lunsjen i Fjellgardane kyrkje.

Når jeg er på visitas ønsker jeg å ha personlige samtaler med flest mulig ansatte, og det var fint at jeg fikk møte mange av dere i ro og fred under fire øyne. Fordi visitasen ble litt forkortet er det flere jeg ikke har fått snakket med, så det må vi få til en annen gang.

Ung kyrkje er et tiltak dere har satt i gang, og med egne ungdomsledere. Dere hadde laget en egen samling under visitasen på en annen ukedag enn vanlig, så jeg skulle få se litt av arbeidet. Så flott dere gjør det! Jeg er stolt av at i dette bispedømmet er det ikke bare de største menighetene som satser på arbeid med ungdom, - men også her hvor dere er færre innbyggere får dere det til! Noen av dere ser jeg igjen i november på UT-konferansen på Evjetun. Det ser jeg frem til!

Ja, visitasprogrammet var virkelig variert. I Valle fikk jeg høre om sauehold, mens i Bykle fikk jeg omvisning på Hovden fjellbad, og fikk høre fra Torvald Gautland om hvordan de driver der. For et flott anlegg det har blitt! Jeg håper mange bruker stedet flittig.

En innholdsrik dag ble avsluttet med nydelig middag på Hovdestøylen, etterfulgt av en viktig prat hvor vi sammen reflekterte over hvordan dagene har vært.

Utfordringer og veien videre
En visitas er ikke over når jeg drar. På en måte er det nå det begynner. Alt forarbeidet, møtene og samtalene peker ut en retning for veien videre. En retning for arbeidet med å vekke og nære det kristne liv menigheten. Jeg har derfor behov både for å bekrefte alt dere får til og oppmuntre til videre arbeid:
· Dere har ikke lagt skjul på at dere over tid har hatt noe ustabile forhold i begge sokna. Nå er stab på plass begge steder, og det er merkbart at det råder en god optimisme blant både ansatte, råd og frivillige.

· I en verden som kan oppleves ustabil for mange, vil kirkebyggene være noe man gjerne søker til, og som betyr mer enn for dem som jevnlig oppsøker dem.
Selv om jeg denne gangen ikke har rukket innom alle kirkebyggene, så vet jeg fra rapportene dere har utarbeidet sammen med min kirkebyggrådgiver at kirkene er godt vedlikeholdt. 
· Dere har gode sokneråd som gjør en viktig innsats forkirkas arbeid, og dere jobber godt både diakonalt og kirkemusikalsk.

· Dere er opptatt av å gi gode tilbud til barn og unge, og jeg hører at dere strekker dere langt for å få det til.

Jeg vil oppmuntre dere til å fortsette alt det gode dere allerede gjør, og så har jeg noen utfordringer til dere:
· Selv om det er mye dere drømmer om, så vil jeg si: Ikke gap over for mye for fort! Dere gjør allerede så mye bra i begge sokn, og det er viktig at dere bruker tid på å finne veien videre uten at dere sliter dere ut. Bygg stein på stein. (Hilsen biskop Stein).

· Dere har jobbet bra med strategiarbeid. Fortsett med dette; gi dere selv tid til å sjekke ut: Hvor er vi nå? Det er også viktig å feire dere selv for hva dere har fått til.

· Til kommunene vil jeg gjenta det jeg allerede har sagt: Regn med kirka, og skriv kirka inn i planene deres. Kirka har mye å bidra med enten det gjelder beredskap, sorgarbeid, samarbeid med skolene og flere andre ting.

· Vi har i løpet av uka snakket litt om økonomi. Fremover vil menighetene i større grad merke at de selv må bidra på dette området, og jeg vil derfor utfordre dere til å jobbe med muligheten for en formalisert givertjeneste, som en del av det frivillige arbeidet. Mange av menighetene i Agder og Telemark har god erfaring med hva det kan betyr for arbeidet de driver, men også for den enkelte giver som på denne måten kan være med og bidra på sitt vis til menighetens arbeid.


Jeg drar fra visitasen i Valle og Hylestad og Bykle sokn fylt med takknemlighet, og jeg hilser dere med Paulus sine ord til menigheten i Tessaloniki: Vi takker alltid Gud for dere alle når vi husker på dere i våre bønner. For vår Gud og Fars ansikt husker vi stadig på hvordan dere er virksomme i tro, arbeider i kjærlighet og holder ut i håp til vår Herre Jesus Kristus. 
 
Agder og Telemark bispestol 13.september 2026
Stein Reinertsen, biskop 

